**Кризата задълбочава и проблема с безразборното облепване на сградите с продукти, които не са подходящи или направо не покриват нормативните изисквания.**

Картината на пазара на топлоизолации не е по-оптимистична. Компаниите в сектора отчитат намалени обеми на ново строителство и липса на масов интерес за саниране на жилищата.  
"Разчита се на проекти с финансиране от европейските фондове", отбелязва председателят на Българската асоциация за изолации в строителството (БАИС) Борис Радулов. А тези поръчки все още формират нищожна част от търсенето.  
По данни на асоциацията в сравнение с 2008 г. пазарът на топлоизолации се е свил с над 50%. Кризата задълбочава и проблема с безразборното облепване на сградите с продукти, които не са подходящи или направо не покриват нормативните изисквания. Сред примерите, които се дават, е топлоизолация от сайдинг на 15-тия етаж на блок, без да се държи сметка, че по-силното завихряне на ветровете на тази височина може да доведе до отлепване. Друг случай е този на топлоизолиларано жилище с материал, неподходящ за фасадно приложение. Заснемането с термочувствителна камера впоследствие показало, че има цели пана от фасадата, където загубите на топлина остават високи въпреки изолацията.  
Всичко това може да бъде избегнато, ако преди да изолират жилищата си, клиентите възлагат цялостно обследване на консумацията на енергия и изработка на проект с най-подходящото решение за техния случай, съветва Борис Радулов.  
Според него обаче пазарът все пак узрява, макар и бавно заради кризата и ограничените бюджети на клиентите. В подкрепа на това е нарастващото търсене на по-скъпи, но и по-ефективни изолационни материали като каменната и минералната вата. Продуктите на тази основа са широко използвани в Германия и Русия заради естествените материали, високите топло- и шумоизолационни характеристики и противопожарните им качества (каменната вата е на практика негорим материал).  
Заради по-ниската цена обаче все още най-масовият изолационен материал остава експандираният пенополиситрен (EPS). В общия случай цената му е около два пъти по-ниска в сравнение с екструдирания полистирен (XPS) и различните видове вата.  
  
**Нормативно**  
  
Европа върви към все по-високи изисквания за енергийна ефективност на сградите и България не прави изключение от тази тенденция. Според експерти и в двете сфери – на прозоречните системи и на изолациите, обаче изискванията в българската Наредба №7 (за топлосъхранение и икономия на енергия в сгради) все още са твърде ниски. В случая се има предвид фактът, че от 2018 г. ремонтът и строителството на обществени сгради в ЕС трябва да покриват стандартите на пасивното строителство, а от 2020 г. това изискване ще важи и за всички останали сгради. За да не се стигне до шоково изравняване на стандарти тогава, е добре да има поне една междинна промяна в нашата нормативна уредба и междинно увеличение на коефициентите за топлосъхранение, смятат от Асоциация "Български прозорци и врати". От БАИС са на същото мнение и посочват, че Министерство на регионалното развитие вече е започнало процедура по промяна на нормативната база в сферата на енергийната ефективност. Изглежда, в момента посоката е ясна, а промяната е въпрос на време.